Útvarpsstjóri vísar íbúum í Hvalfjarðarsveit á gervitungl Útvarpsstjóri hefur í bréfi til sveitarstjórnar Hvalfjarðarsveitar bent á væntanlega útsendingu sjónvarpsefnis um gervitungl sem laust fyrir íbúa í Svínadal en þeir hafa kvartað undan slæmum móttökuskilyrðum sjónvarps . Vakti Einar Örn Thorlacius sveitarstjóri Hvalfjarðarsveitar máls á málinu við útvarpsstjóra . Í Svínadal eru nokkur lögbýli auk þess sem þar er vaxandi sumarbústaðasvæði . Í bréfi sveitarstjórans kemur fram að á þessu svæði séu móttökuskilyrði sjónvarps mjög léleg . Bendir hann útvarpsstjóra á að fyrir nokkrum árum hafi verið reist möstur fyrir GSM senda í Miðfellsmúla sem er fyrir ofan byggðina í Svínadal og því liggi nokkuð beint við að setja upp sjónvarpssendi á þessum stað . Í bréfi Páls Magnússonar útvarpsstjóra segir að Ríkisútvarpinu sé ljóst að þörf sé á úrbótum í Svínadal . Þar sem stafræn sjónvarpsdreifing muni hins vegar leysa núverandi sjónvarpsdreifikerfi af hólmi á allra næstu árum séu úrbætur á núverandi kerfi takmarkaðar við þéttbýli og úrbætur í dreifbýli bíði því eftir stafrænni uppbyggingu dreifikerfisins . Útvarpsstjóri bendir hins vegar á að í samvinnu við stjórn fjarskiptasjóðs sé nú unnið að samningagerð um dreifingu á dagskrám Ríkisútvarpsins um gervitungl . Þær útsendingar séu ætlaðar svæðum í dreifbýli sem ekki búa við fullnægjandi skilyrði svo og stærri skipum . Á næstu vikum muni liggja fyrir hvaða gervitungl verði notað til þessara útsendinga . Vonar útvarpsstjóri að þessar útsendingar muni nýtast Hvalfjarðarsveit vel .